Dôvodová správa

Všeobecná časť

Problematika ochrany zdravia zamestnancov pred rizikami súvisiacimi  s prácou v elektromagnetickom poli  je v súčasnosti riešená nariadením vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu. V rámci Európskej únie je táto oblasť pokrytá smernicou 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) vrátane limitných a akčných hodnôt expozície. 
Slovenská republika implementovala požiadavky uvedenej smernice do svojej legislatívy formou aproximačného nariadenia vlády SR č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu. Hoci členské štáty boli povinné zosúladiť svoju legislatívu najneskôr do 30. apríla 2008, o prijatí tohto aproximačného nariadenia v Slovenskej republike bolo rozhodnuté už v roku 2005 v súvislosti s prípravou zákona č. 126/2006 Z. z. o verejnom zdravotníctve a o zmene a doplnení niektorých zákonov.
V roku 2007 bola publikovaná výskumná správa britskej inštitúcie HSE (Health and Safety Executive), ktorá preukázala nereálnosť niektorých, v smernici navrhovaných hodnôt a poukázala na to, že presadzovanie týchto limitov môže viesť k ohrozeniu lekárskych vyšetrení pomocou magnetickej rezonancie, resp. až k zákazu využívať vyšetrenia magnetickou rezonanciou z dôvodu nemožnosti dodržať tieto limity na ochranu zamestnancov v praxi.
Na základe týchto zistení a ako dôsledok reakcie odbornej verejnosti Európsky parlament prijal smernicu, ktorou sa  menila smernica 2004/40/EC a posunul sa termín jej prijatia o štyri roky, t.j. do 30. apríla 2012. Uvedený odklad má byť využitý na získanie ďalších informácií  o možnom vplyve elektromagnetických polí na človeka a stanovenie nových limitných a akčných hodnôt, ktoré by zodpovedali reálnej situácii v tejto oblasti.
V predkladanom návrhu nariadenia vlády boli vypustené sporné limity, ktoré spôsobujú problémy v oblasti aplikácie požiadaviek nariadenia vlády SR č. 329/2006 Z. z. a bránia v praktickom využívaní magnetickej rezonancie v rámci lekárskej diagnostiky.
	Navrhovaná právna úprava je v súlade s Ústavou Slovenskej republiky a s právnym poriadkom Slovenskej republiky.
	Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.

Doložka zlučiteľnosti právneho predpisu 
s právom Európskych spoločenstiev a právom Európskej únie

1.	Predkladateľ nariadenia vlády: Ministerstvo zdravotníctva Slovenskej republiky.

2.	Názov návrhu nariadenia vlády: Nariadenie vlády Slovenskej republiky, ktorým sa mení nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu

3.	Problematika návrhu nariadenia:
a)	je upravená v práve Európskych spoločenstiev	
- v primárnom práve: 
Hlavy VI. Kapitola 3 - Aproximácia práva Zmluvy o založení Európskych spoločenstiev v platnom znení,
Hlava XI. Kapitola 1 – Sociálne ustanovenia Zmluvy o založení Európskych spoločenstiev v platnom znení,
HlavaVIII. – Zamestnanosť Zmluvy o založení Európskych spoločenstiev v platnom znení,
Hlava XIII. –Verejné zdravie Zmluvy o založení Európskych spoločenstiev v platnom znení,

- v sekundárnom práve:
a) - v smernici Európskeho parlamentu a Rady 2004/40/ES z 29. apríla 2004 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS) (Mimoriadne vydanie Ú. v. EÚ, 05/zv. 5),
    - v smernici Európskeho parlamentu a Rady 2008/46/ES z 23. apríla 2008, ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS) (Ú. v. EÚ L 114/88, 26.4.2008)
 
            b) nie je upravená v práve Európskej únie:   - primárnom,
                                                                                   - sekundárnom,

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.  Záväzky Slovenskej republiky vo vzťahu k Európskym spoločenstvám a   Európskej     únii:
	
a)	 lehota na prebratie smernice 2004/40/ES je do 30. apríla 2012,
b)	nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev,	
c) - nariadenie vlády Slovenskej republiky č. 329/2006 Z. z. o minimálnych zdravotných a bezpečnostných   požiadavkách na ochranu zamestnancov pred rizikami súvisiacimi s expozíciou elektromagnetickému poľu – úplné prebratie smernice,
                   - zákon č. 355/200 Z. z. o ochrane, podpore a rozvoji verejného zdravia a o zmene   a doplnení niektorých zákonov v znení zákona č. 140/2008 Z. z. – čl. 9 smernice 2004/40/ES.

5.	Stupeň zlučiteľnosti návrhu právneho predpisu s právom Európskej únie a Európskych spoločenstiev:  
	Čiastočná zlučiteľnosť

6. Gestor:
    	Ministerstvo zdravotníctva Slovenskej republiky

Doložka
finančných, ekonomických, environmentálnych vplyvov, vplyvov na zamestnanosť a podnikateľské  prostredie

1.Odhad dopadov na verejné financie 
           Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu si nevyžiada zvýšené nároky na štátny rozpočet, rozpočet obcí a vyšších územných celkov. 

2. Odhad dopadov na obyvateľov, hospodárenie podnikateľskej sféry a iných právnických osôb
	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu neupravuje nové povinnosti pre podnikateľské subjekty a iné právnické osoby, preto sa nepredpokladá dopad na ich hospodárenie.
 
3. Odhad dopadov na životné prostredie
	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu nebude mať dopad na životné prostredie.

4. Odhad dopadov na zamestnanosť
	Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu nepredpokladá dopad na zamestnanosť v Slovenskej republike.

5. Analýza vplyvov na podnikateľské prostredie
	Nepredpokladá sa vplyv na podnikateľské prostredie.

Osobitná časť

K bodu 1
Ide o legislatívno-technickú úpravu a zosúladenie poznámok pod čiarou s platným právnym poriadkom Slovenskej republiky.

K bodu 2
V prílohe č. 2 sa mení znenie tabuľky 1.

K Čl. II
Navrhuje sa dátum účinnosti.